
Hrvatski zavod za javno zdravstvo 
Zagreb, 18. svibnja 2020. 


Preporuke za sprječavanje zaraze bolešću COVID-19 
u djelatnosti dječjih igraonica i rođendaonica 


1. Opće preporuke 


Pojačana osobna higijena. Treba izbjegavati dodirivanje usta, nosa, očiju i lica rukama. 


Higijena ruku. Prije i nakon svake aktivnosti, svi prisutni sudionici (djeca) kao i zaposlenici trebaju 
dezinficirati ruke. Dezinfekciju ruku potrebno je obavljati u redovitim vremenskim razmacima ako se 
radi o aktivnostima duljeg trajanja. Na ulazu prostor te unutra na još pokojem lakše dostupnom 
mjestu, treba osigurati dozatore s dezinfekcijskim sredstvom na bazi etilnog 70-postotnog alkohola 
radi dezinfekcije ruku ili drugog sredstva prikladnog za korištenje na koži s deklariranim virucidnim 
djelovanjem prema uputama proizvođača. 


Fizička udaljenost. Za cijelo vrijeme trajanja aktivnosti, uključujući dolazak, pripremu i odlazak 
preporučuje se održavati fizički razmak od 1,5 metra. Razmak podrazumijeva međusobni razmak svih 
prisutnih zaposlenika i korisnika. Ako aktivnost podrazumijeva pojačanu razinu kretanja sudionika u 
prostoru ili se radi o športskoj aktivnosti (primjerice turnir), potrebno je definirati broj prisutnih 
osoba prema kriteriju površine prostora (1 osoba na 7 m“u unutarnjim prostorima). 


Dezinficijens. Sredstvo za dezinfekciju potrebno je u količini od 1 do 2 ml nanijeti na suhe i čiste 
dlanove (obično jedan potisak, ili prema uputama proizvođača). Dlanove i područje između prstiju 
potrebno je protrljati dok se ne osuše, a sredstvo nije potrebno isprati. Potrebno je voditi brigu o 
dostatnoj upotrebi dezinficijensa za ruke te se obavezno javiti odgovornoj osobi u slučaju da je u 
dozatoru preostala manja količina sredstva za dezinfekciju kako bi se osigurao novi. 


Kašljanje/kihanje. Kod kašljanja i kihanja prekrivaju se usta i nos laktom ili papirnatom maramicom 
koju poslije treba odbaciti u koš za otpad s poklopcem te dezinficirati ili oprati ruke. Pri kašljanju i 
kihanju treba okrenuti lice od drugih osoba. 


Posude. Čaše, drugo posuđe i druge predmete ne treba dijeliti s drugim osobama. 

Maske za lice. Zaposlenicima se preporučuje korištenje medicinskih maski ili maski za lice. Upute za 
pravilno korištenje maski za lice dostupne su na poveznici. Djeca ne nose maske. 


Dnevno mjerenje tjelesne temperature. Zaposlenici trebaju prije dolaska na aktivnost izmjeriti 
tjelesnu temperaturu. Ako je tjelesna temperatura viša od 37,2 “C u jutarnjim satima, ako se osoba 
osjeća bolesno ili ima bilo koje znakove bolesti (odnosi se na sve simptome i znakove bolesti, ne 
samo na bolesti dišnih puteva), treba se javiti nadređenom i ne dolaziti na posao dok se telefonski ne 
javi nadležnom obiteljskom liječniku. 


Evidencija. Za boravak u prostorima igraonica uspostavit će se sustav vođenja evidencije (podatci o 
zaposlenicima i korisnicima i eventualno ostalim uključenim osobama potrebnim za odvijanje 
aktivnosti te lokaciji) radi lakšeg naknadnog epidemiološkog praćenja kontakata u slučaju pojave 
zaraze virusom SARS-CoV-2. Informacije sadržavaju ime, prezime i broj telefona roditelja ili skrbnika. 


2. Specifične preporuke za zaposlenike i roditelje 


Rad s djecom. lako treba očekivati da će kod provedbe dolaziti do određenih odstupanja uslijed 
razvojnih značajki pojedinih dobi, tijekom aktivnosti dječjih grupa u raznim kreativno-edukativnim 
sadržajima ili igrama posebnu pozornost obratiti na održavanje fizičke udaljenosti kako bi se što više 
smanjila mogućnost prijenosa bolesti. 


Broj djece u grupi. Broj djece u grupi prilagoditi veličini prostora kako bi se neometano mogli 
pridržavati fizičke udaljenosti od 1,5 metra koliko god je to moguće. 


Primopredaja djece. Roditelji/skrbnici dovode i odvode djecu u predmetne objekte na način da, 
ako je ikako moguće, ne ulaze u objekt osim u krajnjoj nuždi, već dolaze do ulaza pri čemu 
zadržavaju distancu od najmanje 1,5 metra u odnosu na druge roditelje/skrbnike i djecu. Dijete 
zaposlenik preuzima ili prepušta roditelju/skrbniku ispred ulaza u ustanovu, primjereno dobi 
djeteta. Djeca se ne ostavljaju bez nadzora. 


Bolesni roditelji. Roditelji/skrbnici ne smiju dovoditi niti odvoditi djecu iz igraonica i/ili ulaziti u 
vanjske prostore (dvorište, vrt, igralište) i unutarnje prostore ako imaju povišenu tjelesnu 
temperaturu, respiratorne simptome poput kašlja i kratkog daha ili su pod sumnjom da bi mogli 
biti zaraženi bolešću COVID-19, a osobito ako su u samoizolaciji jer tada ne smiju izlaziti iz kuće. 


Bolesna djeca. Djeca koja imaju povišenu tjelesnu temperaturu, respiratorne simptome poput 
kašlja i kratkog daha ili koja su pod rizikom da su mogli biti u kontaktu s osobama pozitivnim na 

COVID-19 (primjerice u kućanstvu) ili su pod sumnjom da bi mogli biti zaražena bolešću COVID- 
19 ostaju kod kuće te ih roditelji/skrbnici ne smiju dovoditi u igraonice. 


Trajanje aktivnosti u zatvorenom prostoru. Aktivnosti se moraju organizirati na način da budu 
vremenski skraćene koliko je to moguće te da se osigura u što većoj mjeri fizičko distanciranje djece i 
zaposlenika kao i pojačana osobna higijena i higijena prostora. Ako je odlazak na aktivnosti i povratak 
povezan s putovanjem javnim prijevozom, potrebno je poštovati za to donesene mjere. 


Raspored. Aktivnosti se smiju održavati samo sukladno rasporedu i sa zaposlenicima i korisnicima te 
uz eventualno prisustvo dodatnog osoblja točno kako je navedeno u rasporedu. Preporuka je da se za 
jednu grupu djece brine jedan zaposlenik, bez ,,preklapanja“. 


Aktivnosti na otvorenom i športski segment. Koliko je moguće, preporučuje se održavanje aktivnosti 
na otvorenom prostoru. Prilikom boravka na otvorenom pridržavati se uputa Dječja igrališta_i 


rekreativno bavljenje sportom na otvorenome koje su dostupne na stranicama HZJZ-a. 


Dezinfekcija opreme. Nakon korištenja rekvizita i ostale opreme, po završetku aktivnosti i izvedbe 
sve je potrebno dezinficirati. Isto se odnosi na svu opremu (sportsku, umjetničku, rekreativnu). 


Pjevanje. Zbog povećanog rizika od prijenosa patogena zrakom pri pjevanju, za osobe koje pjevaju 
preporučuje se međusobna udaljenost od 4 metra, isto kao i u odnosu na druge sudionike. 


3. Pojačana higijena prostora 


Prozračivanje prostora. Preporučuje se prozračivati prostor najmanje dva puta dnevno u trajanju od 
minimalno pola sata prije i nakon pojedinih grupa, ili ako je moguće ostaviti otvoren prozor tijekom 
aktivnosti. 


Klimatizacijski uređaji, uređaji za grijanje i ventilaciju. Općenita preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava posebnu pozornost posvetiti praćenju stanja filtara i održavanju pravilnog 
stanja brzina zamjene zraka u zatvorenom prostoru. Treba provjeriti pravilno funkcioniranje opreme 
za ventilaciju i izmjenu zraka. Preporučuje se ventilacija povećanim postotkom vanjskog zraka koji 
cirkulira u sustav te način rada bez recirkulacije kako bi se poticale promjene zraka koje smanjuju 
koncentraciju potencijalno zaraznih čestica. 


Čišćenje prostora. Često dodirivane površine kao što su ručke na vratima, ručke na prozorima, radne 
površine, rukohvati, slavine u toaletima, tipke vodokotlića, prekidači za struju, zvona na vratima, 
ploče dizala te druge dodirne površine koje koristi veći broj osoba neophodno je dezinficirati prije 

početka rada i između pojedinih grupa, a najmanje dvaput dnevno. U slučaju da 
igraonica/rođendaonica posluje i prima grupe djece tijekom cijelog dana, preporučuje se oko sredine 
radnog vremena napraviti stanku od sat vremena za dezinfekciju i čišćenje prostora u onim 
slučajevima kada je čitav dan/raspored popunjen grupama djece/korisnika. Detaljnije upute 
dostupne su na poveznici: 


Bez oboljelih od COVID-19: https://bit.ly/3cnjji 
Osobe pod sumnjom ili oboljele od COVID-19: https://bit.ly/2ztrABm. 


Dolazak suradnih zaposlenika. izbjegava se svaki ulazak drugih osoba (primjerice zbog čišćenja, 
popravka ili donošenja hrane) u prostoriju tako dugo dok su djeca u prostoriji. 


